Мира Лохвицка
Кръжи земята в тъмнина…

Превод от руски: Георги Мицков, —

chitanka.info

Кръжи земята в тъмнина,

от кърви и сълзи заляна,

повита в смъртна пелена

и тайнствен сън — неразгадана.

Вървяхме дълго в мраз и зной

с осанка външно загрубяла,

зад нас бе нощният покой,

пред нас деница бе изгряла.

Щом идва утрото, личи

как чезнат здрачните воали.

О, сенки с плачещи очи

на нечовешките печали!

Скръбта ми вечността зове,

ще блесне правдата велика,

зад нас са мрачни векове,

пред нас зора могъща блика.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.